als_Latn dik_Latn sag_Latn
Konferenca e Studentëve ''UNICA''
Universiteti i Tiranës, në kuadër të rrjetit UNICA, i cili është një rrjet i përbërë nga 46 universitete nga 35 kryeqytete të Europës, një ndër to edhe UT, mori pjesë në Konferencën e Studentëve të UNICA ‘‘Make it happen! Student Action Plan’’, e cila u zhvillua më datat 8-12 Tetor 2014, në Universitetin e Lausanne, në Zvicër.
Rrjeti ‘‘UNICA’’ ka si rol promovimin e ekselencës akademike, integrimin dhe bashkëpunimin midis universiteteve nëpër Europë. Një ndër aktivitetet që ky rrjet zhvillon në përmbushje të misionit të tij është dhe Konferenca e Studentëve UNICA. Kjo konferencë mirëpriti këtë vit 34 delegacione nga 27 shtete. Delegacioni nga Shqipëria ishte i përbërë nga njëmbëdhjetë studentë të cilët janë pjesë e Rrjetit të Studentëve Ekselentë të Universitetit të Tiranës.
Qëllim i kësaj konference ishte mbledhja e studentëve më të mirë nga gjithë Europa, për të promovuar ndryshimin, inovacionin, diversitetin dhe për të dhënë kontributin e tyre në formësimin e të ardhmes të Arsimit të Lartë. Njëkohësisht kjo konferencë synonte të krijonte plane veprimi të studentëve si edhe një rrjet studentësh ‘‘Ambasadorë’’, të cilët do sigurojnë vazhdimësinë e Konferencës dhe ndjekjen e planeve të dizenjuara të veprimit.
Temat për të cilat u diskutua gjatë kësaj konference ishin: Aksesi në Universitet; Arsimi në Universitet; Rezultatet pas Universitetit. Secila temë përbëhej nga disa nëntema ku studentët u ndanë në forume të ndryshme dhe prezantuan temat e tyre. Delegacioni shqiptar përmes prezantimeve të zhvilluara dhe pjesëmarrjes në diskutime dhe forumet e organizuara dha kontributin e tij në promovimin dhe rritjen e vizibilitetit të Universitetit të Tiranës në arenën europiane.
als_Latn als_Latn als_Latn als_Latn als_Latn